Πρωτάθλημα καλαθοσφαίρισης ανδρών National League 1 2024-2025

Το **Πρωτάθλημα National League 1 Ανδρών της περιόδου 2024-25** αποτελεί τη 2η διοργάνωση από τη μετονομασία και επανατοποθέτηση της Β' Εθνικής Κατηγορίας Ανδρών ως National League 1 και την 39η διοργάνωση από την καθιέρωση της πυραμίδας των τεσσάρων Εθνικών Κατηγοριών στη σφαίρα της ελληνικής καλαθοσφαίρισης. Διοργανώτρια αρχή του Πρωταθλήματος είναι η Ελληνική Ομοσπονδία Καλαθοσφαίρισης, ενώ αποτελεί την υψηλότερη κατηγορία ενηλίκων ανδρών στην οποία τα σωματεία διατηρούν υποχρεωτικά τη νομική μορφή ερασιτεχνικών σωματείων. Στη διοργάνωση λαμβάνουν μέρος 35 σύλλογοι, οι οποίοι μοιράστηκαν για πρακτικούς και οικονομικούς λόγους σε τρεις Ομίλους με γεωγραφικά κριτήρια.

## Συμμετέχοντες
Την αγωνιστική περίοδο 2024-2025 η National League 1 φιλοξενεί 35 συλλόγους διαμοιρασμένους σε τρεις Ομίλους. Οι σύλλογοι καθενός από αυτούς θα αναμετρηθούν μεταξύ τους σταυρωτά, δύο φορές ανά ζεύγος, σε 22 αγωνιστικές. Μόλις η Κανονική Περίοδος ολοκληρωθεί, θα ακολουθήσει πολύπλοκη διαδικασία Play-Offs και Play-Outs ώστε να διαμορφωθεί η τελική κατάταξη της χρονιάς. Με δεδομένο ότι τέσσερις ομάδες θα υποβιβαστούν το καλοκαίρι του 2025 από την Elite League (Α2 Εθνική Κατηγορία), από την National League 1 εισιτήριο ανόδου θα λάβουν αντίστοιχα τέσσερις ομάδες: η Πρωταθλήτρια κάθε Ομίλου και μία από τους δευτεραθλητές, όπως αυτές θα προκύψουν μέσω της διαδικασίας των Play-Offs. Τον υποβιβασμό θα γνωρίσουν οι δύο τελευταίες ομάδες της βαθμολογικής κατάταξης από κάθε Όμιλο κατόπιν ολοκλήρωσης της διαδικασίας των Play-Outs.

Η συμμετοχή των ομάδων της National League 1 σε αγώνες Κυπέλλου της περιόδου 2024-25 ήταν προαιρετική. Οι σύλλογοι που δήλωσαν συμμετοχή ξεκίνησαν από την Α' Φάση. Το Κύπελλο που απονέμεται στη Γ' Φάση, μεταξύ ομάδων όλων των Εθνικών Κατηγοριών πλην των συμμετεχόντων στην Greek Basket League, γνωστό ως F4 UNICEF TROPHY, κατέκτησε η Ν.Ε. Μεγαρίδος (ομάδα της Elite League), κερδίζοντας επιπλέον μία θέση στο Final-8 του Κυπέλλου Ελλάδος.

Στο Πρωτάθλημα της National League 1 δικαίωμα συμμετοχής ανά ομάδα έχει το πολύ ένας αλλοδαπός αθλητής προερχόμενος από χώρα εντός της ζώνης της FIBA Europe.




Την προηγούμενη χρονιά, 2023-24, στους τρεις Ομίλους της National League 1 είχαν αναδειχθεί Πρωταθλητές μέσω της διαδικασίας των Play-Offs τα σωματεία: Πρωτέας Βούλας, Χ.Α.Ν.Θ., και Νήαρ Ηστ. Όπως ήταν αναμενόμενο βάσει των κανονισμών προήχθησαν όλες στην Elite League, συνοδευόμενες από μία ακόμη ομάδα που διακρίθηκε μεταξύ των δευτεραθλητών, τα Trikala Basket. Καθώς την ίδια χρονιά μια έτερη ομάδα των Τρικάλων, ο Α.Ο.Τ., είχε μόλις ανέβει στη National League 1, οι δύο σύλλογοι αποφάσισαν να ενώσουν τις δυνάμεις τους, κατεβάζοντας κοινή ομάδα μόνο στην Elite League. Τέλος, προς κάλυψη κενών θέσεων στην Elite League, η Ομοσπονδία παραχώρησε κατόπιν αιτήματος και αξιολόγησης wild cards στις ομάδες Βίκος Φalcons (ηττημένο των Play-Offs) και στον Έσπερο Λαμίας (που είχε υποβιβαστεί αγωνιστικά από την Elite League, αλλά τελικά κράτησε τη θέση του).

Μέσω της διαδικασίας των Play-Outs, υποβιβάστηκαν τη χρονιά 2023-24 από τη National League 1 στη National League 2 οι παρακάτω σύλλογοι: Ζωγράφου, Φ.Ε.Α., Πρωτέας Γρεβενών, Μακεδονικός και Ένωση Καβάλας. Η τελευταία προχώρησε δε το καλοκαίρι στην πλήρη αποχώρηση από τις Εθνικές Κατηγορίες. Την ίδια απόφαση έλαβαν δύο σύλλογοι ακόμη, οι οποίοι αγωνιστικά είχαν διατηρήσει τη θέση τους στην Κατηγορία: ο Εθνικός Πειραιώς   και ο Ερμής Λαγκαδά, με τον τελευταίο να ολοκληρώνει 27 χρόνια αδιάλειπτης παρουσίας στις εθνικές κατηγορίες.

Το καλοκαίρι του 2024 επέλεξαν εθελοντικά να αγωνιστούν στη National League 1 - καθώς αποτελεί την ανώτερη Εθνική Κατηγορία που απευθύνεται σε αμιγώς ερασιτεχνικούς συλλόγους - ο ουραγός της Basket League, Απόλλων Πατρών, αλλά και ο Πρωταθλητής της Elite League, Μίλων Νέας Σμύρνης. Από την Elite League υποβιβάστηκαν δια της αγωνιστικής οδού απευθείας οι δύο ομάδες που τερμάτισαν τελευταίες στη βαθμολογία της Κανονικής Περιόδου, ο Αμύντας Υμηττού και ο Χαρίλαος Τρικούπης Μεσολογγίου. Ο Χαρίλαος Τρικούπης αποσύρθηκε ακολούθως ολοκληρωτικά από τις Εθνικές Κατηγορίες. Μέσω της διαδικασίας των Play-Outs υποβιβάστηκαν επιπλέον στη National League 1 ο Έσπερος Λαμίας  και ο Αίας Ευόσμου. Ο μεν Έσπερος Λαμίας εν τέλει εξασφάλισε Wild Card παραμονής στην Elite League προς κάλυψη κενών θέσεων`  ο δε Αίαντας ξεκίνησε να αγωνίζεται την παρούσα περίοδο στη National League 1, ωστόσο αποχώρησε το Δεκέμβριο του 2024. Τα αποτελέσματα όλων των αγώνων στους οποίους συμμετείχε, αποφασίστηκε να μην ληφθούν υπόψη στη διαμόρφωση του γενικού βαθμολογικού πίνακα της περιόδου 2024-25. Δικαίωμα συμμετοχής στη National League 1 είχε επίσης ο Τρίτων Σεπολίων, που δεν είχε διαγωνιστεί και την προηγούμενη χρονιά, ο οποίος οριστικά αποσύρθηκε πριν την έναρξη της αγωνιστικής δράσης.

Από τη National League 2 προβιβάστηκαν την άνοιξη του 2024 οι Πρωταθλητές των πέντε Ομίλων της: ο Προμηθέας 2014, ο Ηλυσιακός, ο Χολαργός, τα Τρίκαλα  και ο Κ.Α.Ο.Χ. Ευρώπη '87. Όπως προαναφέρθηκε, τα Τρίκαλα προβιβάστηκαν περαιτέρω στην Elite League μέσω συγχώνευσης. Μέσω Wild Card προς κάλυψη κενών θέσεων ανήλθαν επιπλέον δύο ομάδες, ο Ιόνιος Κέρκυρας και ο Ερμής Αργυρούπολης.

Κλείνοντας, οι ομάδες που συνεχίζουν στη National League 1 σε συνέχεια της περσινής τους πορείας είναι οι: Αιγάλεω, Έσπερος Καλλιθέας, Δάφνη, Ο.Φ.Η., Αναγέννηση Αρκαλοχωρίου, Παλαιό Φάληρο, Παγκράτι, Φανάρια Νάξου, Πανελευσινιακός, Εθνικός Λιβαδειάς, Σοφάδες, Πανελλήνιος, Αίολος Αγυιάς, Νέα Κηφισιά, Ληξούρι, Λεύκιππος Ξάνθης, Νίκη Βόλου, Πανσερραϊκός, Μαχητές Πειραματικό, Ακαδημία ΔΕΚΑ, Κομοτηνή, Γέφυρα, Φίλιππος Βέροιας, Κ.Α.Ο.Δ. και Αρετσού Καλαμαριάς. Οι ομάδες με τη μακρύτερη συνεχόμενη παρουσία στην Κατηγορία είναι ο Πανελευσινιακός (που αποχώρησε οικειοθελώς από την Α1 Εθνική το 2015)  και η Γέφυρα (που κατέκτησε το Πρωτάθλημα Γ' Εθνικής το 2016).

Οι ομάδες που αποτελούν το δυναμικό της National League 1 για την περίοδο 2024-25 είναι με αλφαβητική σειρά οι ακόλουθες:
















;Σημειώσεις:

**α.**  Τον Ιανουάριο του 2025 ανακοινώθηκε η λήξη της συνεργασίας του Αιγάλεω με τον προπονητή Αλέξη Παπαδάτο, παρόλο που η ομάδα βρισκόταν στην κορυφή της βαθμολογικής κατάταξης. Τις τύχες της ομάδας ανέλαβε για τη συνέχεια του Πρωταθλήματος ο Μανώλης Ιμπραημάκης, ο οποίος είχε εργαστεί στο παρελθόν και πάλι για το σύλλογο. Ωστόσο στα μέσα Φεβρουαρίου τερματίστηκε και αυτή η συνεργασία. Ως διάδοχός του ανακοινώθηκε ο Δημήτρης Παπαδόπουλος.
**β.**  Μέχρι τα μέσα Δεκεμβρίου, πρώτος προπονητής της Δάφνης διετέλεσε ο Αλέξης Ζαβός. Τις τελευταίες ημέρες του 2024 ανακοινώθηκε ως διάδοχός του ο Στέργιος Κουφός. Ωστόσο η συνεργασία δεν μακροημέρευσε, καθώς στα τέλη Ιανουαρίου ανακοινώθηκε η αποχώρηση του τεχνικού από το σύλλογο. Τις τύχες της ομάδες ανέλαβε από το σημείο αυτό ο Δημήτρης Λιόγας.
**γ.**  Ο Μίλων την περίοδο αυτή παρουσίασε μεγάλη αστάθεια στην τεχνική ηγεσία. Ενώ την καλοκαιρινή προετοιμασία πραγματοποίησε ο Αντώνης Κουρμούλης, μετά τη δεύτερη αγωνιστική ανακοινώθηκε στη θέση του προπονητή ο Γιώργος Σκαραφίγκας. Ένα μήνα μετά, στα μέσα Νοεμβρίου τη σκυτάλη πήρε στη θέση του τελευταίου ο Νάσος Χούμπαυλης. Με τη σειρά του ο Χούμπαυλης αποχώρησε από την ομάδα στο τέλος Ιανουαρίου, παραχωρώντας τη θέση του στον Αλέξανδρο Ζαβό.  
**δ.**  Από τα τέλη Σεπτεμβρίου μέχρι τα μέσα Ιανουαρίου την τεχνική ηγεσία του Παγκρατίου είχε ο Παναγιώτης Καυκής. Για την υπόλοιπη χρονιά στον πάγκο του σωματείου κάθισε ο μέχρι τότε δεύτερος προπονητής, Σάββας Ευαγγελίδης. 
**ε.**  Τον Ιούνιο του 2024 στη θέση του προπονητή του Παλαιού Φαλήρου προσελήφθη ο Νίκος Καραγιάννης, με τη συνεργασία των δύο πλευρών να ολοκληρώνεται στις αρχές Φεβρουαρίου 2025. Για το υπόλοιπο του Πρωταθλήματος την ομάδα καθοδήγησε ο Βαγγέλης Βλάχος.
**στ.**  Μέχρι τις αρχές Νοεμβρίου στον πάγκο των Φαναριών Νάξου καθόταν ο Περικλής Ταυρόπουλος. Ακολούθως τον διαδέχθηκε ο Αλέκος Δάγλας, ο οποίος είχε αποχωρήσει από το Παγκράτι λίγο πριν την έναρξη της χρονιάς. Εντούτοις και για το Δάγλα ανακοινώθηκε κοινή συναινέσει λύση συνεργασίας στις αρχές Μαρτίου, το ρόλο του οποίου ανέλαβε ο Μανώλης Ιμπραημάκης, που προερχόταν από τον πάγκο του Αιγάλεω.
**ζ.**  Το Μάιο του 2024 ανακοινώθηκε η πρόσληψη του Δημήτρη Λιόγα από τον Εθνικό Λειβαδιάς. Ο έμπειρος τεχνικός, όμως, αποχώρησε από την ομάδα στα τέλη Ιανουαρίου κατόπιν βαριάς ήττας της ομάδας από το Χολαργό. Διάδοχός του μέχρι το τέλος της περιόδου ήταν ο Λάμπρος Μπάρτζος.
**η.**  Στο πρώτο μισό της χρονιάς πρώτος προπονητής της ομάδας του Ιόνιου ήταν ο Παναγιώτης Κοντογιάννης. Στις αρχές Φεβρουαρίου ο τελευταίος μεταφέρθηκε στο πόστο του τεχνικού διευθυντή, ενώ το ρόλο του ανέλαβε ο Παναγιώτης Καυκής, ο οποίος είχε μόλις αποχωρήσει από το Παγκράτι.
**θ.**  Μέχρι τα μέσα Δεκεμβρίου το ρόλο του πρώτου προπονητή της Κομοτηνής κατείχε ο Νεοκλής Λεμονίδης. Στη συνέχεια τη σκυτάλη πήρε ο Γιώργος Μασλαρινός.


## Κανονική Περίοδος (Α' Φάση)
### 1ος Όμιλος
#### Πρόγραμμα
Η Α' Φάση του Πρωταθλήματος (κανονική περίοδος) του 1ου Ομίλου διεξήχθη από τις 5 Οκτωβρίου 2024 μέχρι τις 22 Μαρτίου 2025. Τα δώδεκα σωματεία που συμμετείχαν αναμετρήθηκαν ανά ζεύγη δύο φορές, μία με την ιδιότητα του οικοδεσπότη και μία με του φιλοξενουμένου. Η κλήρωση για την κατάρτιση του προγράμματος έλαβε χώρα στις 23 Ιουλίου 2024 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:



#### Βαθμολογία
Όταν η Κανονική Περίοδος του Πρωταθλήματος ολοκληρώθηκε στην κορυφή του βαθμολογικού πίνακα βρισκόταν ο Αμύντας Υμηττού, με το Αιγάλεω και τον Έσπερο Καλλιθέας να έπονται με μία νίκη λιγότερη. Στον αντίποδα, τις λιγότερες νίκες είχαν σημειώσει οι αθλητές του Πανελευσινιακού, ακολουθούμενοι από τα Φανάρια Νάξου και το Παγκράτι. Στο σημείο αυτό ολοκληρώθηκε η αγωνιστική πορεία του Παλαιού Φαλήρου και της Αναγέννησης Αρκαλοχωρίου, που κατετάγησαν οριστικά στις θέσεις 7 και 8 αντίστοιχα, εξασφαλίζοντας παράλληλα και την παραμονή τους στην Κατηγορία.  Όλες οι υπόλοιπες ομάδες συνέχισαν στις επόμενες φάσεις διεκδικώντας είτε το Πρωτάθλημα είτε την παραμονή. Η τελική βαθμολογία της Α' Φάσης διαμορφώθηκε ως ακολούθως: 











### 2ος Όμιλος
#### Πρόγραμμα
Η Α' Φάση του Πρωταθλήματος (κανονική περίοδος) του 2ου Ομίλου διεξήχθη από τις 5 Οκτωβρίου 2024 μέχρι τις 22 Μαρτίου 2025. Τα έντεκα σωματεία που συμμετείχαν αναμετρήθηκαν ανά ζεύγη δύο φορές, μία με την ιδιότητα του οικοδεσπότη και μία με του φιλοξενουμένου. Σε κάθε αγωνιστική ένας σύλλογος είχε ρεπό. Η κλήρωση για την κατάρτιση του προγράμματος έλαβε χώρα στις 23 Ιουλίου 2024 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:



#### Βαθμολογία
Όταν η Κανονική Περίοδος του Πρωταθλήματος ολοκληρώθηκε στην κορυφή του βαθμολογικού πίνακα βρισκόταν ο Εθνικός Λιβαδειάς, με τους Σοφάδες να έπονται με μία νίκη λιγότερη. Στον αντίποδα, τις λιγότερες νίκες είχαν σημειώσει οι αθλητές του Ληξουρίου, ακολουθούμενοι από εκείνους της Νέας Κηφισιάς. Στο σημείο αυτό ολοκληρώθηκε η αγωνιστική πορεία του Αιόλου Αγυιάς, του Ιονίου Κέρκυρας και του Ηλυσιακού, που κατετάγησαν οριστικά στις θέσεις 7, 8 και 9 αντίστοιχα, εξασφαλίζοντας παράλληλα και την παραμονή τους στην Κατηγορία. Όλες οι υπόλοιπες ομάδες συνέχισαν στις επόμενες φάσεις διεκδικώντας είτε το Πρωτάθλημα είτε την παραμονή. Η τελική βαθμολογία της Α' Φάσης διαμορφώθηκε ως ακολούθως: 











### 3ος Όμιλος
#### Πρόγραμμα
Η Α' Φάση του Πρωταθλήματος (κανονική περίοδος) του 3ου Ομίλου διεξήχθη από τις 5 Οκτωβρίου 2024 μέχρι τις 22 Μαρτίου 2025. Τα έντεκα σωματεία που συμμετείχαν αναμετρήθηκαν ανά ζεύγη δύο φορές, μία με την ιδιότητα του οικοδεσπότη και μία με του φιλοξενουμένου. Σε κάθε αγωνιστική ένας σύλλογος είχε ρεπό. Η κλήρωση για την κατάρτιση του προγράμματος έλαβε χώρα στις 23 Ιουλίου 2024 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:



#### Βαθμολογία
Όταν η Κανονική Περίοδος του Πρωταθλήματος ολοκληρώθηκε στην κορυφή του βαθμολογικού πίνακα ισοβαθμούσαν οι Μαχητές-Πειραματικό και ο Λεύκιππος Ξάνθης, με τους πρώτους να υπερισχύουν βάσει των επόμενων κριτηρίων κατάταξης. Στον αντίποδα, τις λιγότερες νίκες είχαν σημειώσει οι αθλητές της Αρετσούς Καλαμαριάς, με εκείνους του Κ.Α.Ο.Δ. να έπονται. Στο σημείο αυτό ολοκληρώθηκε η αγωνιστική πορεία της Γέφυρας, της Κομοτηνής και του Φιλίππου Βέροιας, που κατετάγησαν οριστικά στις θέσεις 7, 8 και 9 αντίστοιχα, εξασφαλίζοντας παράλληλα και την παραμονή τους στην Κατηγορία. Όλες οι υπόλοιπες ομάδες συνέχισαν στις επόμενες φάσεις διεκδικώντας είτε το Πρωτάθλημα είτε την παραμονή. Η τελική βαθμολογία της Α' Φάσης διαμορφώθηκε ως ακολούθως: 











## Παραπομπές


## Εξωτερικοί σύνδεσμοι

* «Βαθμολογία και Αποτελέσματα Πρωταθλήματος National League 1 Ανδρών 2024-2025», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
* «Ειδική Προκήρυξη Πρωταθλήματος National League 1 Ανδρών 2024-2025», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης. 



2024 2025
Πρωταθλημα Ελλαδος Β Ανδρών 2024 2025
Πρωταθλημα Ελλαδος Β Ανδρών 2024 2025